als_Latn dik_Latn sag_Latn
Gjatë vizitës në Egjipt, Kryeministri italian bën thirrje për reagim ndërkombëtar kundër terrorizmit
E ka shfrytëzuar në maksimum rastin për të bërë një thirrje të qartë e pa ekuivokë për një reagim ndërkombëtar ndaj situatës së krijuar në Libi nga militantët e IS-it. Gjithçka ka ardhur dje pas takimit që Kryeministri italian, Matteo Renzi, ka pasur me Presidentin egjiptian, Al Sisi. “Ne jemi më të fortë se terroristët. Ne duhet të ndërhyjmë në Libi duke nisur me përpjekjet diplomatike të OKB-së”, tha Kryeministri italian. Takimi mes dy liderëve u mbajt në Sharm el Sheikh dhe të dy bashkëbiseduesit – sipas agjencive italiane të lajmeve – hasën në përputhje mendimesh, duke ngritur edhe shqetësimin e tyre në lidhje me situatën e rëndë të krijuar në Libi, duke u bërë thirrje ndërkombëtarëve që ta cilësojnë Libinë si prioritare për t’i dhënë një zgjidhje situatës atje. “Është normale që ka ndjeshmëri të ndryshme, madje edhe brenda institucioneve të OKB-së. Por me Sisin ne kemi rënë dakord që lufta kundër terrorizmit është prioritet”, tha ai.
Libia, alarmi i justifikuar italian
Italia, ishujt jugorë të së cilës janë vetëm 300 km larg nga brigjet e Libisë, ndihet tepër e alarmuar për shkak se vendi afrikanverior është shthurur thuajse tërësisht qëkurse forcat perëndimore ndihmuan në rrëzimin e Gedafit. Qindra dhe mijëra emigrantë kanë mbërritur në jug të Italisë me varka apo mjete të pasigurta transporti ujor, duke shpërfillur rreziqet e panumërta në det të hapur, ndërkohë që kalimi i tyre nga Libia është ndihmuar nga trafikantët që operojnë lirshëm në këto kushte kaosi, apo anarkie. Ishulli Lampeduza është kthyer në një varrezë të vërtetë e skenë tragjedish jo vetëm për Italinë. Dy ditë më parë, edhe Brukseli zyrtar deklaroi se po harton një plan masash afatgjata për të parandaluar përshkallëzimin e mëtejshëm të situatës me emigrantët ilegalë nga Afrika Veriore. Roma zyrtare e ka ngritur me kohë zërin për këtë çështje, duke kërkuar më shumë vëmendje, fonde dhe rishpërndarje të kontingjenteve të refugjatëve afrikanë që po dynden në brigjet e saj. Përveçse po nxisin ndjenjat antiemigracion në Itali, kriza e shkaktuar nga IS-i ka ngritur edhe dyshime mbi sigurinë, veçanërisht pas ekzekutimeve ndaj të krishterëve egjiptianë, dhe mesazhit kërcënues të IS-it kundrejt Romës, që shihet si strehë edhe e Papa Françeskut dhe vatër e hershme e qytetërimit perëndimor.
Bagdadi vijon betejën për rimarrjen e Tikritit
Forcat ushtarake irakiane shpresojnë të rimarrin brenda një jave tërësisht në duart e tyre qytetin e Tikritit, që kontrollohet ende nga Shteti Islamik, tha dje për BBC, një komandant i trupave qeveritare të Bagdadit. Kreu i një prej brigadave të milicisë shiite, e cila lufton përkrah forcave qeveritare, ka thënë se militantët e IS-it kanë ende nën kontroll rreth 70 për qind të qendrës së qytetit. Megjithatë, bëhet e ditur se ushtria irakiane dhe milicitë kanë rimarrë zonat kyçe, duke përfshirë një postë policie dhe një spital. Korrespondenti i BBC thotë se në Tikrit gjenden me qindra militantë. Në operacionin e forcave qeveritare marrin pjesë rreth 30.000 ushtarë. Kjo është ofensiva më e madhe e ndërmarrë kundër IS-t nga qeveria e Irakut që prej muajit qershor, kur grupi xhihadist pushtoi territore të mëdha në veri të vendit.
als_Latn als_Latn als_Latn als_Latn als_Latn als_Latn